題彦恢家草堂
作者：周紫芝
朝代：宋

paragraphs: 昭陵厚德如乾坤，廊廟補袞多公言。
徂徠官在百寮底，有時論事驚天閽。
皂囊欲上謗已滿，霜臺不到名空尊。
李侯自是千載士，人說贊皇今有孫。
長安御史一驄馬，人物眼高爭薦論。
南牀小忍便可得，直氣肯受高官吞。
青雲垂上却回首，得州如斗車朱轓。
兩公相望空落落，當年風采今仍存。
古來名節與富貴，輕重略等常平分。
天公相愛似有意，黄鵠欲舉方騰鶱。
未開青瑣霄漢上，故著草堂烟雨閑。
人生窮達固難料，時來鶴亦能高軒。
願公努力善自愛，更進藥石禆華勛。